**Припала ми је ничим заслужена част да у име Његовог Преосвештенства Епископа бачког г. Иринеја и богочуване Епархије бачке, вечерас, пред вашим часним образом, поздравим једног од највећих песника којег је изнедрио Српски народ. Kада је прошлога пута песник и академик, наш драги Матија, боравио међу нама, речена је истина да он није нити може бити гост у Врбасу, и не само у овом граду, него где год је Србина на земаљском шару. Јер где су Срби — ту је и Матија, свој међу својима.**

**Вечерас, када нам доноси на дар своје *Људмилине песме*, ми смо заправо његови гости, јер је ово песничко вече, а велики Матија је једини међу нама позван и достојан да буде прави домаћин поезије.**

**Дошли смо пред древна врата одаја поезије гладни и жедни праве речи, слова и писма сопственог језика. Вечерас, куцамо на та врата и дозивамо домаћина да их отвори и да нас нахрани и напоји са извора који никада не пресушује него се чудесно обнавља кроз оне који богонадахнуто певају у славу поезије, а самим тим и у славу њеног и нашег Творца, Првога и Јединога Поете, Бога Живога, Који је све Својом Речју савршио и Који се огледа у Свом поетском акту стварања свега видљивог и невидљивог. Или, како би то јасно и језгровито посведочио нас вечерашњи домаћин, верни чувар српскога језика: *само Бог је песник, други су копија, а над поезијом блиста поезија.***

**Нека Пресвета Богомајка, пред чијом светињом смо се сабрали, Својим Покровом заштити све нас, а најпре нашег домаћина и умоли Свога Сина и Бога нашега да му подари многа и блага лета.**

**Драги Матија, добродошли!**